**Андрэ́й Васі́левіч Дынько́** (нар. 13 студзеня 1974, Брэст) — галоўны рэдактар часопіса «Наша гісторыя», рэдактар выдання «Наша Ніва».

Біяграфія
---------

Нарадзіўся ў 1974 годзе ў Брэсце. Брат беларускай пісьменніцы Наталкі Бабінай.

Скончыў Мінскі дзяржаўны лінгвістычны ўніверсітэт у 1996 годзе. Пачынаў творчую дзейнасць як перакладчык, публіцыст. Перакладае з англійскай, італьянскай, польскай, французскай, украінскай моў.

Выкладчык Мінскага дзяржаўнага лінгвістычнага ўніверсітэта ў 1997—2000 гадах. Сурэдактар часопіса «Arche» ад 1998 года да 2004 года.

З 1999 года рэдактар газеты «Наша Ніва», у 2000 годзе змяніў Сяргея Дубаўца на пасадзе галоўнага рэдактара гэтай газеты. Займаў пасаду галоўнага рэдактара да 2006 года. Сябра Беларускага ПЭН-цэнтра, у 2002—2004 гадах быў віцэ-прэзідэнтам. Выйшаў з ПЭН-цэнтра ў 2019 годзе.

8 ліпеня 2021 года разам з іншымі журналістамі «Нашай Нівы» быў арыштаваны нібыта за арганізацыю паслявыбарчых пратэстаў, першапачаткова быў падазраваным паводле арт. 342 Крымінальнага кодэкса («*Арганізацыя і падрыхтоўка дзеянняў, што груба парушаюць грамадскі парадак, альбо актыўны ўдзел у іх»*). 12 ліпеня 2021 года сумеснай заявай дзесяці арганізацый, у тым ліку Праваабарончага цэнтра «Вясна», Беларускай асацыяцыі журналістаў, Беларускага Хельсінскага камітэта, Беларускага ПЕН-цэнтра, быў прызнаны палітычным зняволеным. Па заканчэнні трох сутак арышту абвінавачванне за нібыта падрыхтоўку пратэстаў не было высунутае, але затрыманне працягнутае ўжо паводле ч. 2 арт. 216 Крымінальнага кодэкса («*Нанясенне маёмаснай шкоды без прыкмет раскрадання*»). Праваабарончы цэнтр «Вясна» паведаміў, што рэдактараў «Нашай Нівы» трымаюць за кратамі за нібыта нявыплату камунальных паслуг на суму 3500 рублёў. Увесь час зняволення ў ізалятары на Акрэсціна рэдактары «Нашай Нівы», як і іншыя палітычныя вязні, сядзяць без зменнай бялізны, дадатковай ежы і пітва. Ім не выдаюць матрацы і пасцельную бялізну, спяць яны на падлозе ці голых металічных ложках. 21 ліпеня вызвалены з абавязкам аб яўцы.

Узнагароды
----------

У 2003 годзе Вацлаў Гавел перадаў яму прэмію за Грамадзянскія заслугі імя Ганна Эленбоген (ён стаў першым замежнікам, якому была перададзеная гэтая чэшская прэмія).

Лаўрэат прэмій Oxfam-Novib (2006), «За журналісцкую мужнасць і прафесіяналізм» (2006), Lorenzo Natali (2007).

Узнагароджаны медалём 100 гадоў БНР Рады Беларускай Народнай Рэспублікі.

Сям’я
-----

Жанаты з Наталляй Дынько, мае сыноў Якуба і Васіля, ды дачку Усцінню (Юстыну).

Заўвагі
-------

1. ↑  Я выйшаў з ПЭНа ў той жа вечар, калі даведаўся пра выключэнне Севярынца //nashaniva.by 24 кастрычніка 2019
2. ↑  Massive crackdown on independent media throughout Belarus (англ.).  Белсат (8 ліпеня 2021). Праверана 8 ліпеня 2021.
3. ↑  Силовики пришли в издание «Наша Ніва»: у сотрудников и в офисе провели обыски, сайт недоступен (обновляется) (руск.).  ZERKALO.IO (8 ліпеня 2021). Праверана 8 ліпеня 2021.
4. ↑  *Коваль, Илья*. В Беларуси ряд сотрудников издания "Наша Нива" признали политзаключенными (руск.).  Deutsche Welle (13 ліпеня 2021). Архівавана з першакрыніцы 13 ліпеня 2021. Праверана 13 ліпеня 2021.
5. ↑  Праваабаронцы прызналі палітвязнямі чатырох супрацоўнікаў "Нашай Нівы"  (бел.).  Еўрапейскае радыё для Беларусі (12 ліпеня 2021). Архівавана з першакрыніцы 12 ліпеня 2021. Праверана 13 ліпеня 2021.
6. 1 2  Хроніка палітычнага пераследу 19 ліпеня **(нявызн.)**.  spring96.org (19 ліпеня 2021). Праверана 19-7-2021.
7. ↑  Андрэй Скурко не вызвалены. Яго затрымалі ізноў, за што — невядома **(нявызн.)**.  novychas.by (19 ліпеня 2021). Праверана 19-7-2021.
8. ↑  Старонка Андрэя Дынько на сайце Праваабарончага цэнтра «Вясна» **(нявызн.)**. Праверана 27-7-2021.
9. ↑  Алексіевіч, Пазьняк, Вольскі, Эрыксан, Белавус. Хто яшчэ ўзнагароджаны мэдалём у гонар БНР-100

Спасылкі
--------

 У Вікіцытатніку ёсць старонка па тэме **Андрэй Дынько**
* Старонка Андрэя Дынько на сайце Праваабарончага цэнтра «Вясна»

|  |  |
| --- | --- |
| ⚙️   У сацыяльных сетках | Facebook |
| 

| Нарматыўны кантроль |
| --- |
| GND: 101724667X · ISNI: 0000 0000 4055 7146 · LCCN: n2008027344 · NKC: js20181017458 · NUKAT: n2009042241 · SUDOC: 165035862 · VIAF: 26533574 |

 |

| Рэдактары газеты «Наша ніва» (1906—1915, 1920 і з 1991 года) |
| --- |
| 
Зыгмунт Вольскі (1906) • Аляксандр Уласаў (1906—1914) • ✰ Янка Купала (1914—1915) • ✰ Антон Луцкевіч (1920) • Уладзіслаў Знамяроўскі (1920) • Сяргей Дубавец (1991—2000) • Андрэй Дынько (2000—2006) • Андрэй Скурко (2006—2017) • Ягор Марціновіч (2017—дагэтуль)
 |